Egy nap a Gesztenyéskert oviban

Egyszer volt, hol nem volt.. Volt egyszer egy Gesztenyéskert nevű óvoda, sok kisgyerek járt oda. Egyik hétfő reggel Déliával mi is ellátogattunk Dóri segítségével, hogy a kisgyerekek találkozzanak velünk, mozgássérültekkel.

Nagyon jó fogadtatásban részesültünk, mert ahogy oda értünk, rögtön játszani hívtak minket a gyerekek. Azért megkérdezték, hogy miért vagyok mozgássérült, annyit válaszoltam rá, hogy így születtem, majd a kisfiú annyit mondott, nem baj. Azzal a lendülettel rögtön lestoppolt magának. Aranyos volt, állandóan segíteni szeretett volna nekem, ölelgetett, puszilgatott, és persze a fotó sem maradhatott el. Kirakósat játszottunk, beszélgettünk. Majd vége lett a szabadjátéknak, és következett utána az elpakolás. Természetesen én is segítettem. Utána leültünk a szőnyegre a gyerekekkel, és Déliával tanítottunk nekik egy verset, ami nagyon tetszett az összes kis örökmozgónak. De nem csak bent játszottunk, hanem kint is. Például homokoztunk. Ettünk finom homoksütit és homokfagyit a képzeletbeli homokozó cukrászdában. Buborékot is fújtunk nekik, amik után meg össze-vissza szaladgáltak. ettől elméletileg kifáradtak a gyerekek, gyakorlatilag nem biztos. Bementek kezet mosni. Addig pedig mi a naposokkal együtt megterítettünk. Minden gyerkőc mellénk akart ülni. Végül én két kislány mellé ültem. Megkérdeztek, leszek-e barátjuk. Én pedig természetesen igennel válaszoltam. Mikor már mindenki elhelyezkedett, és azt is elmondták, mi lesz az ebéd, megszólalt a kolomp, ami a tűzjelző, így az összes gyerek kiment az udvarra. Azt hittük, nekünk is ki kell mennünk, de kiderült, ez ránk nem vonatkozik. Miután vége lett, visszaült mindenki a helyére, és folytatódott az ebéd. Amikor mindenki jóllakott, következett a délutáni alvás. Mindenki bebújt az ágyába. Olvastam nekik mesét, Délia pedig elénekelte a katicás gyerekdalt, majd mindenki elmondta, mi tetszett neki ebben a nem mindennapi napban. Utána pedig halkan kisomfordáltunk, és visszaindultunk a MEREK-be.

 Ez egy különleges, élményekkel gazdag nap volt! Köszönöm szépen Dóri, hogy elvittél minket!